**נבחרת ספרד בכדורגל לגברים** (בספרדית: **Selección de fútbol de España**) היא נבחרת הכדורגל הלאומית של ספרד, המייצגת אותה מאז 1921.

הדירוג הנוכחי של נבחרת ספרד ברשימת הדירוג של פיפ"א, הוא המקום ה-8 בעולם, נכון ל-15 בפברואר 2024; הניקוד הוא 1,732.64 - ללא שינוי לעומת ניקוד קודם. דירוג השיא 1 נמדד לראשונה ביולי 2008, והדירוג הנמוך ביותר 25 נמדד לראשונה במרץ 1998.

תקופת השיא של נבחרת ספרד כללה זכייה פעמיים ברציפות באליפות אירופה בכדורגל, ב-2008 וב-2012, ובין שני תארים אלה זכתה בגביע העולם בכדורגל, ב-2010. הישג שיא נוסף של נבחרת ספרד היה במסגרת היורו שנערך בספרד ב-1964, כאשר זכתה בגביע לאחר ניצחון 2:1 על נבחרת ברית המועצות במשחק הגמר. ב-1984 העפילה הנבחרת למשחק הגמר, אך הפסידה למארחת צרפת, בתוצאה 2:0 והסתפקה בסגנות. הנבחרת נחלה מספר אכזבות בטורנירים שונים, ביניהן הדחה בדו-קרב בעיטות עונשין במונדיאל 1994, ב-2002 וביורו 1996 והדחה בשלב הבתים במונדיאל 1998, מונדיאל 2014 וביורו 2004.

שרשרת הפסדים זו יצרה לנבחרת הספרדית סטיגמה של נבחרת מפסידנית, שאינה מסוגלת לנצח בשלבי ההכרעה. תדמית זאת השתנתה ביורו 2008, שבו זכתה נבחרת ספרד בשנית באליפות אירופה, תחת הדרכתו של לואיס ארגונס, אחרי ניצחון 0–1 על נבחרת גרמניה בגמר משער של פרננדו טורס. לאחר זכייתה ביורו 2008 עלתה ספרד לראש הדירוג העולמי של פיפ"א, והפכה לנבחרת השישית שמובילה את הדירוג. מגמת השינוי נמשכה גם אל מונדיאל 2010, שבו זכתה לאחר ניצחון 0–1 על הולנד משער של אנדרס אינייסטה בהארכה. ההצלחה נמשכה גם אל יורו 2012 בו זכתה, והפכה לנבחרת הראשונה שזוכה בשלושה טורנירים גדולים ברציפות.

נבחרת ספרד זכתה במדליית הזהב באולימפיאדת ברצלונה ב-1992, ובמדליית הכסף באולימפיאדת אנטוורפן ב-1920, באולימפיאדת סידני ב-2000 ובאולימפיאדת טוקיו ב-2021.

לזכותה של נבחרת ספרד נרשם גם רצף ההעפלות הגדול ביותר למונדיאל דרך המוקדמות כאשר עשתה זאת 9 פעמים ברצף מ-1986 ועד 2018 (כל נבחרת אחרת שהייתה קרובה לכך נעצרה בעקבות העפלה אוטומטית כמארחת או כאלופת העולם).

כמו כן, זכתה הנבחרת באליפות העולם לנוער שנערכה בניגריה ב-1999.

היסטוריה
--------

### השנים הראשונות

בעקבות המודל האנגלי, ספרד הקימה את התאחדות הכדורגל שלה, ההתאחדות המלכותית לכדורגל ספרדי, בשנת 1909, ואת הליגה המקומית, הליגה הספרדית בכדורגל, בשנת 1928. הבכורה הבינלאומית של ספרד הייתה באולימפיאדת אנטוורפן בשנת 1920, שבה זכתה במדליית הכסף. קודם לכן כללה נבחרת ספרד שחקנים חובבנים וחצי מקצוענים ששיחקו משחקים בינלאומיים לא רשמיים שאורגנו על ידי התאחדות הכדורגל הספרדית. המשחק הביתי הראשון של ספרד היה בשנת 1921 בבילבאו, ובו ניצחה ספרד את בלגיה 0-2.

ספרד היא הנבחרת הראשונה מחוץ לאיים הבריטיים שניצחה את אנגליה. היא עשתה זאת במשחק ידידות במדריד בשנת 1929 שבו ניצחה 3–4. ספרד לא השתתפה בגביע העולם הראשון שהתקיים ב-1930, אך העפילה למונדיאל 1934 והגיעה עד לרבע הגמר לאחר ניצחון 1–3 על ברזיל בשמינית הגמר. ברבע הגמר סיימה ספרד עם איטליה, האלופה שבדרך, בתיקו 1-1, ובמשחק החוזר הפסידה 0–1 והודחה.

בעקבות מלחמת האזרחים בספרד לא השתתפה הנבחרת במונדיאל 1938, ועקב מלחמת העולם השנייה לא התמודדה במסגרת תחרותית עד מונדיאל 1950.

### מונדיאל 1950

ספרד שובצה בבית המוקדם עם נבחרות אנגליה, צ'ילה וארצות הברית, כאשר באותו טורניר רק הראשונה בכל בית עלתה לבית הגמר. במשחקה הראשון בטורניר פיגרה ספרד 0–1 מול ארצות הברית עד לדקה ה-75, אך אז כבשה שלושה שערים בתוך עשר דקות וניצחה 1–3. לספרד הבקיע אסטניסלאו באזורה צמד שערים ותלמו סארה הבקיע שער נוסף. במשחקה השני ניצחה ספרד את צ'ילה 0–2 משעריהם של באזורה וסארה ובמשחקה האחרון בבית המוקדם ניצחה ספרד את אנגליה 0–1 משער של סארה, וסיימה ראשונה במאזן מושלם.

מונדיאל 1950 היה היחיד בהיסטוריה שהוכרע בבית גמר בשיטת ליגה ולא במשחק יחיד. ספרד פתחה את משחקיה בבית הגמר בתיקו 2-2 עם אורוגוואי מצמד שערים של באזורה, ובהמשך הובסה 1–6 על ידי ברזיל ואיבדה סיכוי לזכות בתואר. במשחקה האחרון נגד שוודיה הייתה זקוקה ספרד לתיקו כדי לסיים במקום השלישי, אולם היא הפסידה 1–3 וסיימה במקום הרביעי.

אסטניסלאו באזורה סיים את הטורניר כסגן מלך השערים עם 5 כיבושים. תלמו סארה הבקיע ארבעה שערים.

ספרד לא הצליחה להעפיל לשני גביעי העולם הבאים. במוקדמות מונדיאל 1954 היא הפסידה לטורקיה בהגרלה, לאחר שכל אחת מהן ניצחה בביתה את השנייה והמשחק המכריע הנוסף הסתיים בתיקו. במוקדמות מונדיאל 1958 סיימה ספרד שנייה בבית המוקדם אחרי סקוטלנד.

### אליפות אירופה 1964

באליפות אירופה הראשונה שהתקיימה בשנת 1960 ניצחה ספרד פעמיים את פולין בשמינית הגמר, אך סירבה להגיע לברית המועצות על מנת לשחק נגד נבחרתה ברבע הגמר עקב הנסיבות הפוליטיות בין שתי המדינות. כעבור שנתיים העפילה ספרד למונדיאל 1962, והודחה בשלב הבתים.

כעבור שנתיים נבחרה ספרד לארח את יורו 1964. מאמן הנבחרת חוסה וייאלונגה הוביל אותה לניצחונות על רומניה, צפון אירלנד ואירלנד בדרך לחצי גמר הטורניר. בחצי הגמר ניצחה ספרד את הונגריה, המועמדת המובילה לזכייה, 1-2 בהארכה משעריהם של חסוס מריה פרדה ואמנסיו אמארו. במשחק הגמר ניצחה את ברית המועצות 1-2 לעיני למעלה מ-79,000 צופים באצטדיון סנטיאגו ברנבאו, ביתה של ריאל מדריד. חסוס מריה פרדה ומרסלינו מרטינס הבקיעו את השערים לספרד בגמר. הזכייה הראשונה באליפות אירופה היוותה את הזכייה הראשונה של נבחרת ספרד בתואר משמעותי בזירה הבינלאומית, הישג ששוחזר רק 44 שנים מאוחר יותר.

### מונדיאל 1982 ואליפות אירופה 1984

לאחר הזכייה באליפות אירופה נכנסה ספרד לתקופה ארוכה ושחונה ללא הישגים משמעותיים.

בשנת 1966 העפילה ספרד למונדיאל, אך הודחה כבר בשלב הבתים. כעבור שנתיים כשלה ספרד בניסיון ההגנה על תוארה כאלופת אירופה, כאשר הודחה במוקדמות אליפות אירופה ברבע הגמר על ידי אנגליה. ספרד כשלה בניסיונות ההעפלה שלה גם למונדיאל 1970 וליורו 1972.

במוקדמות מונדיאל 1974 הודחה ספרד בפעם השנייה ברציפות לאחר הפסד במשחק מכריע ליוגוסלביה. במוקדמות יורו 1976 הודחה ספרד בפעם השלישית ברציפות לאחר הפסד ברבע הגמר לגרמניה המערבית. בסך הכל כשלה ספרד להעפיל לחמישה טורנירים משמעותיים ברציפות. רצף הכישלונות תם במונדיאל 1978, שאליו הצליחה ספרד להעפיל, ובו הודחה בשלב הבתים. ספרד הצליחה להעפיל גם ליורו 1980, אך הודחה בשלב הבתים ללא ניצחון.

ספרד נבחרה לארח את גביע העולם, לראשונה בתולדותיה, בשנת 1982. ציפיות גבוהות ליוו את הנבחרת המארחת, אך היא פתחה את שלב הבתים בתוצאת תיקו מאכזבת נגד הונדורס. בהמשך ניצחה ספרד את יוגוסלביה והפסידה לצפון אירלנד, והעפילה לשלב הבא מהמקום השני בבית.

בשלב הבתים השני הפסידה ספרד לגרמניה המערבית, ואיבדה סיכוי להעפיל לחצי הגמר. את משחקיה בטורניר סיימה ספרד בתיקו עם אנגליה, ובסך הכל רשמה טורניר מאכזב למדי.

כעבור שנתיים רשמה ספרד העפלה דרמטית ליורו 1984. במשחקה האחרון בשלב המוקדמות נגד מלטה הייתה זקוקה ספרד לניצחון בהפרש של 11 שערים לפחות על מנת לעלות לטורניר הגמר על חשבון הולנד. לאחר שהובילה 1–3 במחצית המשחק, הבקיעה ספרד תשעה שערים במחצית השנייה כדי לנצח 1–12 ולהעפיל לטורניר הגמר. הטורניר עצמו היה מוצלח עבור הנבחרת הספרדית. היא פתחה אותו בשתי תוצאות תיקו 1-1 נגד רומניה ופורטוגל ובניצחון 0–1 על גרמניה המערבית כדי לעלות מהמקום הראשון בבית משלב הבתים. בחצי הגמר סיימה ספרד בתיקו 1-1 עם דנמרק וניצחה בבעיטות הכרעה 4-5 שהעלו אותה למשחק הגמר מול צרפת. במשחק הגמר הפסידה ספרד 0–2 וסיימה במקום השני, אך היה זה ההישג הטוב ביותר של ספרד מזה עשרים שנה.

### 1986 עד 2006

השנים הבאות של נבחרת ספרד היו משופעות בנבחרות חזקות שנטו להרשים בשלבים המוקדמים של התחרויות ולהיכשל ברגעי ההכרעה. דוגמה טובה לכך ניתן היה לראות במונדיאל 1986, שאותו פתחה ספרד דווקא בהפסד לברזיל אך בהמשך ניצחה את צפון אירלנד ואת אלג'יריה, והעפילה לשמינית הגמר. בשמינית הגמר הביסה ספרד בתצוגה מצוינת את דנמרק 1-5 מרביעייה של אמיליו בוטרגניו, אולם ברבע הגמר סיימה בתיקו 1-1 עם בלגיה והודחה מהטורניר בבעיטות הכרעה.

כעבור שנתיים העפילה ספרד ליורו 1988, אך הודחה בשלב הבתים.

במונדיאל 1990 פתחה ספרד היטב את הטורניר כאשר סיימה ראשונה בשלב הבתים, אך הודחה בשמינית הגמר על ידי יוגוסלביה לאחר הארכה.

יורו 1992 היה הטורניר המשמעותי האחרון שאליו לא הצליחה ספרד להעפיל.

במונדיאל 1994 הצליחה ספרד להעפיל עד לרבע הגמר, אך הפסידה לאיטליה והודחה.

את יורו 1996 סיימה ספרד ללא הפסד, אך הודחה ברבע הגמר בבעיטות הכרעה על ידי אנגליה.

מונדיאל 1998 נרשם ככישלון עבור ספרד. הנבחרת הודחה כבר בשלב הבתים, לראשונה מזה עשרים שנה, למרות ניצחון 1–6 על בולגריה במחזור הסיום של שלב הבתים.

ביורו 2000 סיימה ספרד במקום הראשון בבית המוקדם לאחר ניצחון דרמטי 3–4 במחזור הסיום על יוגוסלביה. הספרדים פיגרו שלוש פעמים במשחק והפכו פיגור 2–3 בדקה ה-90 לניצחון בתוספת הזמן. ברבע הגמר הודחה ספרד על ידי האלופה שבדרך, צרפת.

מונדיאל 2002 היווה דוגמה נוספת לנבחרת ספרדית מוכשרת, אשר נכשלת ברגעי ההכרעה. ספרד ניצחה בכל משחקיה בשלב הבתים וסיימה ראשונה, כשהיא מבקיעה שלושה שערים בכל משחק. מאזנה של ספרד בשלב הבתים היה שני רק לברזיל. בשמינית הגמר ניצחה ספרד את אירלנד בבעיטות הכרעה וברבע הגמר הודחה על ידי קוריאה הדרומית המפתיעה בבעיטות הכרעה.

יורו 2004 הסתיים בהדחה מוקדמת בשלב הבתים, ובמונדיאל 2006 סיימה ספרד את שלב הבתים במאזן מושלם בפעם השנייה ברציפות אך הודחה בשמינית הגמר על ידי נבחרת צרפת שסיימה במקום השני.

### יורו 2008

יורו 2008 היה הטורניר ששבר את בצורת התארים של נבחרת ספרד, והוכיח שהיא מסוגלת לנצח גם בשלבי ההכרעה המאוחרים. ספרד זכתה באליפות אירופה בפעם השנייה בתולדותיה, ובפעם הראשונה לאחר 44 שנים. ספרד השיגה מאזן מושלם בשלב הבתים כאשר הביסה 1–4 את רוסיה וניצחה 1–2 את שוודיה ואת יוון. בעקבות ניצחונותיה סיימה ספרד במקום הראשון בבית. בשלב רבע הגמר ניצחה ספרד את איטליה 2-4 בבעיטות הכרעה, לאחר שהמשחק הסתיים בתיקו 0-0. בחצי הגמר ספרד הביסה שוב את רוסיה, הפעם בתוצאה 0–3 משעריהם של צ'אבי, דניאל גוויסה ודויד סילבה. במשחק הגמר ניצחה ספרד את גרמניה 0-1 משער ניצחון של פרננדו טורס בדקה ה-33. דויד וייה סיים כמלך השערים של הטורניר עם ארבעה שערים וצ'אבי נבחר על ידי אופ"א לשחקן המצטיין בטורניר. שחקני נבחרת בולטים נוספים היו השוער איקר קסיאס, קרלס פויול, קרלוס מרצ'נה, ססק פברגאס, אנדרס אינייסטה, מרקוס סנה ופרננדו טורס. מאמן הנבחרת היה לואיס אראגונס.

### מונדיאל 2010

ספרד השתתפה לראשונה בגביע הקונפדרציות בשנת 2009, וניצחה בכל שלושת משחקיה בבית המוקדם. בכך קבעה ספרד שיא של 15 ניצחונות רצופים במשחקים רשמיים והשוותה את שיאה של ברזיל העומד על 35 משחקים רצופים ללא הפסד. הרצף נקטע בהפסד מפתיע לארצות הברית בחצי הגמר, ובסופו של דבר סיימה ספרד במקום השלישי לאחר ניצחון 2–3 בהארכה על דרום אפריקה.

ספרד העפילה למונדיאל 2010 לאחר שניצחה בכל עשרת משחקיה בשלב המוקדמות. את הטורניר פתחה ספרד בהפסד מפתיע 0–1 לנבחרת שווייץ, אך בהמשך גברה על נבחרות הונדורס וצ'ילה, והעפילה לשמינית הגמר מהמקום הראשון בבית. את כל ארבעת משחקיה בשלב הנוק-אאוט של הטורניר סיימה ספרד בניצחון 0–1: בשמינית הגמר מול פורטוגל, ברבע הגמר מול פרגוואי, בחצי הגמר מול גרמניה ובגמר מול הולנד, משער בהארכה של אנדרס אינייסטה בדקה ה-116.

נבחרת ספרד ברגע הזכייה ביורו 2012
הכובש המצטיין של ספרד במונדיאל זה היה דויד וייה, שעם חמישה שערים בסך הכל חלק את תואר מלך השערים של הטורניר עם שלושה שחקנים נוספים: תומאס מולר, וסלי סניידר ודייגו פורלאן.

### יורו 2012

ספרד העפילה ליורו 2012 לאחר שניצחה בכל משחקיה בשלב המוקדמות. את הטורניר פתחה ספרד בתיקו 1-1 מול איטליה ובהמשך גברה בתוצאה 0–4 על אירלנד ובתוצאה 0–1 על קרואטיה. ברבע הגמר ניצחה ספרד בתוצאה 0–2 את צרפת ובחצי הגמר ניצחה בתוצאה 2–4 את פורטוגל לאחר דו-קרב בעיטות עונשין. ספרד זכתה בטורניר לאחר ניצחון בתוצאה 0–4 על איטליה במשחק הגמר של הטורניר. בכך הפכה ספרד לנבחרת הראשונה שזוכה בשלושה טורנירים חשובים ברצף (יורו 2008, מונדיאל 2010 ויורו 2012). בגביע הקונפדרציות 2013 העפילה ספרד למשחק הגמר, בו הפסידה 0:3 לנבחרת ברזיל.

### הסמל על מדי הנבחרת

בנובמבר 2012 גילו בספרד שהמגן באמצע הסמל שייך לבית הבורבון הצרפתי במקום זה הספרדי כבר משנת 1981. יום לאחר הפרשיה הציגו מרטין מונטויה ומרקל סוסאיטה את המדים החדשים עם הסמל המתוקן.

### מונדיאל 2014 ויורו 2016

ספרד העפילה למונדיאל 2014 בברזיל מהמקום הראשון בבית המוקדם לאחר שגם בו לא הפסידה באף משחק ואף השיגה ניצחון חוץ יוקרתי בצרפת.
בטורניר הגמר שובצה ספרד לבית מוקדם עם נבחרות הולנד, צ'ילה ואוסטרליה. במשחקה הראשון בטורניר הושפלה ספרד על ידי הולנד כאשר הובסה בתוצאה 1–5. תבוסה זו הייתה הקשה ביותר של אלופת עולם מכהנת בגביע העולם וכן התבוסה הגדולה ביותר של ספרד בגביע העולם מאז 1950 (שאף הוא נערך בברזיל). ספרד לא הצליחה להתאושש ממכה כואבת זו והפסידה גם במשחקה השני בטורניר לצ'ילה 0–2, תוצאה שהדיחה אותה מהמשך המשחקים כבר לאחר שני משחקים בלבד בשלב הבתים. בכך הפכה ספרד לאלופת העולם המכהנת החמישית שמודחת כבר בשלב הבתים והראשונה מאז 1950 שמודחת לאחר שני משחקים בלבד. במשחקה האחרון בשלב הבתים, שנערך לפרוטוקול בלבד, ניצחה ספרד את אוסטרליה 0-3.  

ביורו 2016 נפרדה ספרד גם מתואר אלופת אירופה, אחרי שתי אליפויות רצופות, לאחר שהודחה בשמינית הגמר על ידי איטליה 0–2. בכך גמלה איטליה לספרד על ההפסד בגמר האליפות הקודמת.

### מונדיאל 2018

ספרד העפילה למונדיאל 2018 לאחר שסיימה ראשונה בבית המוקדמות לפני איטליה במאזן של 9 ניצחונות ותוצאת תיקו אחת. בטורניר הגמר סיימה ספרד בתיקו 3-3 עם פורטוגל ובהמשך ניצחה את אירן 0–1 וסחטה תיקו 2-2 מול מרוקו לאחר שהבקיעה את שער השוויון בתוספת הזמן. בזכות שער זה, סיימה ספרד במקום הראשון בבית כאשר היא מקדימה את פורטוגל, שסיימה עם אותו מספר נקודות והפרש שערים, בזכות שער זכות אחד. בשלב שמינית הגמר סיימה ספרד בתיקו 1-1 עם רוסיה המארחת והודחה לאחר הפסד 3–4 בבעיטות הכרעה מאחד עשר מטרים.

ספרד זכתה בגביע המשחק ההוגן במונדיאל 2018.

### יורו 2020

ספרד העפילה ליורו 2020, לאחר שסיימה במקום הראשון בבית המוקדמות לפני שוודיה עם 8 ניצחונות ושתי תוצאות תיקו. בטורניר הגמר, אירחה ספרד את משחקי הבית שלה. היא פתחה בתיקו 0-0 עם שוודיה, עימה התמודדה גם בשלב המוקדמות, ולאחר מכן סיימה בתיקו 1-1 עם פולין. במשחקה האחרון בבית הביסה ספרד את סלובקיה 0-5 והעפילה לשמינית הגמר מהמקום השני בבית. בשמינית הגמר התמודדה ספרד נגד קרואטיה ונקלעה לפיגור 1-0. ספרד הפכה ל-1-3 כאשר נותרו 13 דקות לסיום, אולם בדקות הסיום קרואטיה הצליחה להשוות ל-3-3- ולכפות הארכה. בהארכה ניצחה ספרד 3-5 והעפילה לרבע הגמר. ברבע הגמר שוב הגיעה ספרד להארכה, כאשר סיימה סתיקו 1-1 עם שווייץ. בהארכה לא הושגה הכרעה ובבעיטות הכרעה מ-11 מטר ספרד ניצחה 1-3 והעפילה לחצי הגמר. גם בחצי הגמר סיימה ספרד בתיקו 1-1 עם איטליה והגיעה להכרעה בבעיטות מ-11 מטר. הפעם ספרד הפסידה 4-2 והודחה.

### מונדיאל 2022

ספרד העפילה למונדיאל 2022 לאחר שסיימה ראשונה בבית המוקדמות, שוב לפני שוודיה. בטורניר הגמר הביסה ספרד את קוסטה ריקה 0-7 בשלב הבתים, מה שהיווה את ניצחונה הגבוה ביותר במסגרת המונדיאל. אולם בהמשך סיימה ספרד בתיקו 1-1 עם גרמניה והפסידה ליפן 2-1. בעקבות ההפסד סיימה ספרד במקום השני בבית, אחרי יפן, והקדימה את גרמניה, שסיימה עימה באותו מספר נקודות, בזכות הפרש שערים עדיף. בשמינית הגמר אכזבה ספרד כשסיימה בתיקו 0-0 עם מרוקו והודחה לאחר שהפסידה 3-0 בבעיטות הכרעה מ-11 מטרים. היה זה הטורניר הגדול השלישי ברציפות בו ספרד מודחת בבעיטות הכרעה מ-11 מטרים.

סגל הנבחרת
----------

### סגל נוכחי

סגל הקבוצה יורו 2024

  

*הנתונים מעודכנים ל-5 באפריל 2024*

| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
| 1 | שוער | קפה | לא ידוע | לא ידוע | 0 | ספרדספרד ריאל מדריד (כדורגל) ריאל מדריד |
| 13 | שוער | דויד ראיה | 15 בספטמבר 1995 | 2 | 0 | אנגליהאנגליה ארסנל |
| 23 | שוער | אונאי סימון | 11 ביוני 1997 | 27 | 0 | ספרדספרד אתלטיק בילבאו |
|  |
| 15 | הגנה | סרחיו ראמוס | לא ידוע | לא ידוע | לא ידוע | ספרדספרד סביליה |
|  |  |  |  |  |  |  |
| 4 | הגנה | פאו טורס | 17 בינואר 1997 | 23 | 1 | אנגליהאנגליה אסטון וילה |
| 3 | הגנה | אלחנדרו באלדה | 18 באוקטובר 2003 | 6 | 0 | ספרדספרד ברצלונה |
|  |  |  |  |  |  |  |
| 18 | הגנה | ז'ורדי אלבה | 21 במרץ 1989 | 87 | 9 | ארצות הבריתארצות הברית אינטר מיאמי |
| 2 | הגנה | דני קרבחאל | 11 בינואר 1992 | 38 | 0 | ספרדספרד ריאל מדריד |
| 14 | הגנה | איימריק לאפורט | 27 במאי 1994 | 24 | 1 | ערב הסעודיתערב הסעודית א-נסר |
|  |
| 6 | קשר | מרקוס יורנטה | 30 בינואר 1995 | 17 | 0 | ספרדספרד אתלטיקו מדריד |
| 8 | קשר | קוקה | 8 בינואר 1992 | 68 | 0 | ספרדספרד אתלטיקו מדריד |
| 9 | קשר | גאבי | 5 באוגוסט 2004 | 23 | 4 | ספרדספרד ברצלונה |
| 16 | קשר | רודרי | 22 ביוני 1996 | 45 | 1 | אנגליהאנגליה מנצ'סטר סיטי |
| 19 | קשר | להאמין ימאל | לא ידוע | 1 | 1 | ספרדספרד ברצלונה |
| 26 | קשר | פדרי | 25 בנובמבר 2002 | 14 | 0 | ספרדספרד ברצלונה |
|  |
| 7 | חלוץ | אלברו מוראטה | 23 באוקטובר 1992 | 66 | 33 | ספרדספרד אתלטיקו מדריד |
| 10 | חלוץ | מרקו אסנסיו | 21 בינואר 1996 | 38 | 2 | צרפתצרפת פריז סן ז'רמן |
| 11 | חלוץ | פראן טורס | 29 בפברואר 2000 | 31 | 13 | ספרדספרד ברצלונה |
| 12 | חלוץ | ניקו ויליאמס | 12 ביולי 2002 | 10 | 2 | ספרדספרד אתלטיק בילבאו |
| 17 | חלוץ | ירמי פינו | 20 באוקטובר 2002 | 7 | 1 | ספרדספרד ויאריאל |
| 21 | חלוץ | דני אולמו | 7 במאי 1998 | 32 | 7 | גרמניהגרמניה ר.ב. לייפציג |
| 22 | חלוץ | פאבלו סראביה | 11 במאי 1992 | 25 | 9 | אנגליהאנגליה וולבס |
| 25 | חלוץ | אנסו פאטי | 31 באוקטובר 2002 | 5 | 2 | אנגליהאנגליה ברייטון אנד הוב אלביון |

### שחקני סגל לאחרונה

השחקנים הבאים זומנו לנבחרת ב-12 החודשים האחרונים.

| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
|  | שוער | רוברט סאנצ'ס | 18 בנובמבר 1997 | 1 | 0 | אנגליהאנגליה צ'לסי |
|  | שוער | דויד דה חאה | 7 בנובמבר 1990 | 45 | 0 |  |
|  | שוער | קפה אריסבלאגה | 3 באוקטובר 1994 | 11 | 0 | ספרדספרד ריאל מדריד |
|  | שוער | אלבארו פרננדס יורנטה | 13 באפריל 1998 | 1 | 0 | אנגליהאנגליה ברנטפורד |
|  | שוער | ז'וזפ מרטינס | 27 במאי 1998 | 1 | 0 | איטליהאיטליה גנואה |
|  | שוער | איניאקי פניה | 2 במרץ 1999 | 0 | 0 | ספרדספרד ברצלונה |
|  |
|  | הגנה | דייגו יורנטה | 16 באוגוסט 1993 | 8 | 0 | איטליהאיטליה רומא |
|  | הגנה | חוסה לואיס גאיה | 25 במאי 1995 | 17 | 3 | ספרדספרד ולנסיה |
|  | הגנה | איניגו מרטינס | 17 במאי 1991 | 17 | 0 | ספרדספרד ברצלונה |
|  | הגנה | סרחיו רגילון | 16 בדצמבר 1996 | 6 | 0 | אנגליהאנגליה מנצ'סטר יונייטד |
|  | הגנה | פדרו פורו | 13 בספטמבר 1999 | 1 | 0 | אנגליהאנגליה טוטנהאם הוטספר |
|  | הגנה | ראול אלביול | 4 בספטמבר 1985 | 58 | 0 | ספרדספרד ויאריאל |
|  | הגנה | חואן מירנדה | 19 בינואר 2000 | 1 | 1 | ספרדספרד ריאל בטיס |
|  | הגנה | מארק קוקורייה | 22 ביולי 1998 | 1 | 0 | אנגליהאנגליה צ'לסי |
|  | הגנה | אוסקר מינגסה | 13 במאי 1999 | 1 | 0 | ספרדספרד ברצלונה |
|  | הגנה | סרחיו ראמוס | 30 במרץ 1986 | 180 | 23 | ספרדספרד סביליה |
|  |
|  | קשר | מיקל מרינו | 22 ביוני 1996 | 11 | 0 | ספרדספרד ריאל סוסיאדד |
|  | קשר | פבלו פורנאלס | 22 בפברואר 1996 | 6 | 1 | אנגליהאנגליה וסטהאם יונייטד |
|  | קשר | ברייס מנדס | 7 בינואר 1997 | 4 | 1 | ספרדספרד סלטה ויגו |
|  | קשר | ברהים דיאס | 3 באוגוסט 1999 | 1 | 1 | ספרדספרד ריאל מדריד |
|  | קשר | סרג'י רוברטו | 7 בפברואר 1992 | 11 | 1 | ספרדספרד ברצלונה |
|  | קשר | טיאגו אלקנטרה | 11 באפריל 1991 | 46 | 2 | אנגליהאנגליה ליברפול |
|  | קשר | פביאן רואיס | 3 באפריל 1996 | 15 | 1 | צרפתצרפת פריז סן ז'רמן |
|  | קשר | גונסאלו וייאר | 23 במרץ 1998 | 1 | 0 | איטליהאיטליה רומא |
|  | קשר | אנטוניו בלנקו | 23 ביולי 2000 | 1 | 0 | ספרדספרד ריאל מדריד קסטיליה |
|  | קשר | סרחיו קנאלס | 16 בפברואר 1991 | 10 | 1 | ספרדספרד ריאל בטיס |
|  |
|  | קדמי | ראול דה תומאס | 17 באוקטובר 1997 | 2 | 0 | ספרדספרד אספניול |
|  | קדמי | רודריגו מורנו | 6 במרץ 1991 | 27 | 8 | אנגליהאנגליה לידס יונייטד |
|  | קדמי | אנסו פאטי | 31 באוקטובר 2002 | 4 | 1 | אנגליהאנגליה ברייטון אנד הוב אלביון |
|  | קדמי | מיקל אויארסבאל | 21 באפריל 1997 | 21 | 6 | ספרדספרד ריאל סוסיאדד |
|  | קדמי | בריאן חיל | 11 בפברואר 2001 | 4 | 0 | אנגליהאנגליה טוטנהאם |
|  | קדמי | אדאמה טראורה | 25 בינואר 1996 | 8 | 0 | אנגליהאנגליה פולהאם |
|  | קדמי | אבל רואיס | 28 בינואר 2000 | 2 | 0 | פורטוגלפורטוגל ספורטינג בראגה |
|  | קדמי | ג'רארד מורנו | 7 באפריל 1992 | 17 | 5 | ספרדספרד ויאריאל |
|  | קדמי | לאמין ימאל | 13 באפריל 2007 | 3 | 2 | ספרדספרד ברצלונה |

כל גביעי העולם
--------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואיאורוגוואי 1930 | לא נרשמה |
| הממלכה האיטלקיתהממלכה האיטלקית 1934 | רבע גמר | 3 | 1 | 1 | 1 | 4 | 3 |
| צרפתצרפת 1938 | פרשה בעקבות מלחמת האזרחים בספרד |
| ברזילברזיל 1950 | מקום רביעי | 6 | 3 | 1 | 2 | 10 | 12 |
| שווייץשווייץ 1954 | לא העפילה |
| שוודיהשוודיה 1958 |
| צ'ילהצ'ילה 1962 | סיבוב ראשון | 3 | 1 | 0 | 2 | 2 | 3 |
| אנגליהאנגליה 1966 | סיבוב ראשון | 3 | 1 | 0 | 2 | 4 | 5 |
| מקסיקומקסיקו 1970 | לא העפילה |
| גרמניהגרמניה 1974 |
| ארגנטינהארגנטינה 1978 | סיבוב ראשון | 3 | 1 | 1 | 1 | 2 | 2 |
| ספרדספרד 1982 | סיבוב שני (רבע גמר) | 5 | 1 | 2 | 2 | 4 | 5 |
| מקסיקומקסיקו 1986 | רבע גמר | 5 | 3 | 1 | 1 | 11 | 4 |
| איטליהאיטליה 1990 | שמינית גמר | 4 | 2 | 1 | 1 | 6 | 4 |
| ארצות הבריתארצות הברית 1994 | רבע גמר | 5 | 2 | 2 | 1 | 10 | 6 |
| צרפתצרפת 1998 | סיבוב ראשון | 3 | 1 | 1 | 1 | 8 | 4 |
| קוריאה הדרומיתקוריאה הדרומית יפןיפן 2002 | רבע גמר | 5 | 3 | 2 | 0 | 10 | 5 |
| גרמניהגרמניה 2006 | שמינית גמר | 4 | 3 | 0 | 1 | 9 | 4 |
| דרום אפריקהדרום אפריקה 2010 | **מקום ראשון** | 7 | 6 | 0 | 1 | 8 | 2 |
| ברזילברזיל 2014 | סיבוב ראשון | 3 | 1 | 0 | 2 | 4 | 7 |
| רוסיהרוסיה 2018 | שמינית גמר | 4 | 1 | 3 | 0 | 7 | 6 |
| קטר (מדינה)קטר (מדינה) 2022 | שמינית גמר | 4 | 1 | 2 | 1 | 9 | 3 |
| ארצות הבריתארצות הברית מקסיקומקסיקו קנדהקנדה 2026 |  |  |  |  |  |  |
| **סה"כ** | 16/22 | 67 | 31 | 17 | 19 | 108 | 75 |

* משחקי תיקו כוללים גם משחקים שהוכרעו בבעיטות הכרעה

כל אליפויות אירופה
------------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| צרפתצרפת 1960 | פרשה |
| ספרדספרד 1964 | **מקום ראשון** | 2 | 2 | 0 | 0 | 4 | 2 |
| איטליהאיטליה 1968 | לא העפילה |
| בלגיהבלגיה 1972 |
| יוגוסלביהיוגוסלביה 1976 |
| איטליהאיטליה 1980 | סיבוב ראשון | 3 | 0 | 1 | 2 | 2 | 4 |
| צרפתצרפת 1984 | מקום שני | 5 | 1 | 3 | 1 | 4 | 5 |
| גרמניהגרמניה 1988 | סיבוב ראשון | 3 | 1 | 0 | 2 | 3 | 5 |
| שוודיהשוודיה 1992 | לא העפילה |
| אנגליהאנגליה 1996 | רבע גמר | 4 | 1 | 3 | 0 | 4 | 3 |
| בלגיהבלגיה הולנדהולנד 2000 | רבע גמר | 4 | 2 | 0 | 2 | 7 | 7 |
| פורטוגלפורטוגל 2004 | סיבוב ראשון | 3 | 1 | 1 | 1 | 2 | 2 |
| אוסטריהאוסטריה שווייץשווייץ 2008 | **מקום ראשון** | 6 | 5 | 1 | 0 | 12 | 3 |
| פוליןפולין אוקראינהאוקראינה 2012 | **מקום ראשון** | 6 | 4 | 2 | 0 | 12 | 1 |
| צרפתצרפת 2016 | שמינית גמר | 4 | 2 | 0 | 2 | 5 | 4 |
| האיחוד האירופיהאיחוד האירופי 2020 | חצי גמר | 6 | 2 | 4 | 0 | 13 | 6 |
| גרמניהגרמניה 2024 | העפילה |  |  |  |  |  |  |
| **סה"כ** | 11/16 | 46 | 21 | 15 | 10 | 68 | 42 |

* משחקי תיקו כוללים גם משחקים שהוכרעו בבעיטות הכרעה

גביע הקונפדרציות
----------------

| שנה | השתתפה בתור | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| ערב הסעודיתערב הסעודית 1992 | לא העפילה |
| ערב הסעודיתערב הסעודית 1995 |
| ערב הסעודיתערב הסעודית 1997 |
| מקסיקומקסיקו 1999 |
| קוריאה הדרומיתקוריאה הדרומית יפןיפן 2001 |
| צרפתצרפת 2003 |
| גרמניהגרמניה 2005 |
| דרום אפריקהדרום אפריקה 2009 | זוכת יורו 2008 | מקום שלישי | 5 | 4 | 0 | 1 | 11 | 4 |
| ברזילברזיל 2013 | זוכת מונדיאל 2010 ויורו 2012 | מקום שני | 5 | 3 | 1 | 1 | 15 | 4 |
| רוסיהרוסיה 2017 | לא העפילה |
| **סה"כ** |  | 2/10 | 10 | 7 | 1 | 2 | 26 | 8 |

* משחקי תיקו כוללים גם משחקים שהוכרעו בבעיטות הכרעה

ליגת האומות של אופ"א
--------------------

| שנה | דרג | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| פורטוגלפורטוגל 2018-2019 | א | שלב הבתים | 4 | 2 | 0 | 2 | 12 | 7 |
| איטליהאיטליה 2020-2021 | א | מקום שני | 8 | 4 | 2 | 2 | 16 | 6 |
| הולנדהולנד 2022-2023 | א | **מקום ראשון**  | 8 | 4 | 3 | 1 | 10 | 6 |
| 2024-2025 | א |  |  |  |  |  |  |  |
| **סה"כ** | 20 | 10 | 5 | 5 | 38 | 19 |

* משחקי תיקו כוללים גם משחקים שהוכרעו בבעיטות הכרעה

שיאי שחקנים
-----------

נכון ל-16 בנובמבר 2023.

שחקנים **מודגשים** הם שחקנים שעדיין פעילים בנבחרת.
### שיאני ההופעות

**סרחיו ראמוס** שיאן ההופעות (180) בנבחרת ספרד בכל הזמנים.

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | סרחיו ראמוס | 2005 - 2021 | **180** | 23 |
| 2 | איקר קסיאס | 2000 - 2016 | **167** | 0 |
| 3 | סרחיו בוסקטס | 2009 - 2022 | **143** | 2 |
| 4 | צ'אבי | 2000 - 2014 | **133** | 13 |
| 5 | אנדרס אינייסטה | 2006 - 2018 | **131** | 13 |
| 6 | אנדוני זוביזרטה | 1985 - 1998 | **126** | 0 |
| 7 | דויד סילבה | 2006 - 2018 | **125** | 35 |
| 8 | צ'אבי אלונסו | 2003 - 2014 | **114** | 16 |
| 9 | ססק פברגאס | 2006 - 2016 | **110** | 15 |
| פרננדו טורס | 2003 - 2014 | 38 |

### מלכי השערים

**דויד וייה** מלך השערים (59) בנבחרת ספרד בכל הזמנים.

| דירוג | שחקן | שנים בנבחרת | שערים | הופעות | ממוצע למשחק |
| --- | --- | --- | --- | --- | --- |
| 1 | דויד וייה | 2005 - 2017 | **59** | 98 | 0.6 |
| 2 | ראול גונזלס | 1996 - 2006 | **44** | 102 | 0.43 |
| 3 | פרננדו טורס | 2003 - 2014 | **38** | 110 | 0.35 |
| 4 | דויד סילבה | 2006 - 2018 | **35** | 125 | 0.28 |
| 5 | **אלברו מוראטה** | **2014 - הווה** | **34** | 69 | 0.51 |
| 6 | פרננדו היירו | 1989 - 2002 | **29** | 89 | 0.33 |
| 7 | פרננדו מוריינטס | 1998 - 2007 | **27** | 47 | 0.57 |
| 8 | אמיליו בוטרגניו | 1984 - 1992 | **26** | 69 | 0.38 |
| 9 | אלפרדו די סטפנו | 1957 - 1961 | **23** | 31 | 0.72 |
| סרחיו ראמוס | 2005 - 2021 | 180 | 0.13 |

#### ההופעה של השחקן הצעיר ביותר

* לאמין ימאל (בן 16 ו-57 יום). משחק הבכורה נגד גיאורגיה, 8 בספטמבר 2023

#### ההופעה של השחקן המבוגר ביותר

* לואיס סוארס (בן 36 ו-346 יום). משחק נגד יוון, 12 באפריל 1972

קישורים חיצוניים
----------------

ויקישיתוף מדיה וקבצים בנושא **נבחרת ספרד בכדורגל** בוויקישיתוף
* 

* אתר האינטרנט הרשמי של נבחרת ספרד בכדורגל
* נבחרת ספרד בכדורגל, ברשת החברתית פייסבוק

* נבחרת ספרד בכדורגל, ברשת החברתית אקס (טוויטר)

* נבחרת ספרד בכדורגל, ברשת החברתית אינסטגרם

* נבחרת ספרד בכדורגל, סרטונים בערוץ היוטיוב
* התאחדות הכדורגל של ספרד
* ירון קובו, "גם ההיסטוריה עושה טעויות": ריאיון עם שגריר ספרד בישראל, באתר nrg‏, 11 ביוני 2010
* טביב זליקוביץ', הקונפליקט הפנימי של נבחרת ספרד, באתר הארץ, 9 ביולי 2010

הערות שוליים
------------

1. ↑  דירוג לנבחרות לאומיות לגברים באתר פיפ"א
2. 1 2  החל מאוגוסט 1993 - אז החל דירוג פיפ"א לנבחרות גברים בכלל
3. ↑  הכתבה באתר וואן

| כדורגל בספרד ספרדספרד |
| --- |
| ניהול | התאחדות הכדורגל הספרדית • מנהלת הליגות • קבוצות • אצטדיונים • תחרויות |
| תחרויות ליגה | לה ליגה • ליגת המשנה • הליגה השלישית • הליגה הרביעית • מבנה הליגות |
| תחרויות גביע | גביע המלך הספרדי • הסופר קאפ הספרדי • גביע הפדרציה הספרדית • גביע הליגה הספרדית (חדל להתקיים) |
| כדורגל נשים | ליגת העל לנשים • הליגה השנייה לנשים • גביע המלכה בספרד |
| נבחרות | הנבחרת הלאומית • הנבחרת הצעירה • נבחרת הנשים |

| נבחרות הכדורגל של אירופה (אופ"א) |
| --- |
| 

|  |
| --- |
| אוסטריה • אוקראינה • אזרבייג'ן • איטליה • איי פארו • איסלנד • אירלנד • אלבניה • אנגליה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • גרמניה • דנמרק • הולנד • הונגריה • ויילס • טורקיה • יוון • ישראל • לוקסמבורג • לטביה • ליטא • ליכטנשטיין • מולדובה • מונטנגרו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סקוטלנד • סרביה • פולין • פורטוגל • פינלנד • צ'כיה • צפון אירלנד • צרפת • קוסובו • קזחסטן • קפריסין • קרואטיה • רומניה • רוסיה • שוודיה • שווייץ |

 |



|}